A 2020. évben lezajlottak azok a jogszabály-előkészítő munkálatok, amelyek eredményeképp az EU-ban **elsőként Magyarországon** tudott elindulni 2021-ben a **mezőgazdasági krízisbiztosítási rendszer.**

Az új kockázatkezelési eszköz **termelési ágtól függetlenül** nyújt kompenzációs kifizetést azon tagsággal rendelkező mezőgazdasági termelőnek, amelyeknél a tárgyév jövedelme **30%-ot** meghaladó mértékben elmarad a megelőző 3 év átlagjövedelmétől. Ez a kockázatkezelési eszköz a **kedvezőtlen időjárási tényezőkön túl** olyan termelési kockázatokat kezelésére is alkalmas, mint az **állat- és növénybetegségek**, a **piaci árak csökkenése**, a **piacvesztés**, az **árfolyamváltozások**, vagy a **termelés során felmerülő költségek növekedése**.

A krízisbiztosítási rendszerrel összefüggő feladatokat a **Magyar Államkincstár,** mint **krízisbiztosítási szerv** látja el. A krízisbiztosítási rendszerben tag mezőgazdasági termelő évente krízisbiztosítási hozzájárulást fizet, melynek alapja a mezőgazdasági termelő által használt **termőföld területe**, illetve az **átlagos állatállomány**. Az alapba így beérkező **termelői befizetések** (30%) egészülnek ki **vidékfejlesztési támogatással** (70%), amelyek együtt képezik forrását a **legfeljebb 69,9%-os mértékű krízisbiztosítási kompenzációnak**. A kompenzáció összege arányosan csökkentésre kerül, ha a termelői kompenzációs igények meghaladják az adott évi rendelkezésre álló forrás nagyságát.

A mezőgazdasági **jövedelem meghatározás**ára - számviteli nyilvántartásokhoz igazodva – **3 módszer[[1]](#footnote-1)** alkalmazható. A mezőgazdasági jövedelemcsökkenés megállapításához meghatározásra kerül a tárgyévi- illetve a referenciajövedelem. A jövedelemcsökkenés a referenciajövedelem és a tárgyévi jövedelem különbsége. A mezőgazdasági termelőtevékenység szerkezetváltozásából, azaz az üzemméret (termőterület, állatállomány) évek közötti, termelő általi változtatásából eredő jövedelemcsökkenés nem kerül kompenzálásra. A jövedelemcsökkenés meghatározásához szükséges adatokat a központilag meghatározott költségadatok kivételével a termelő önbevallásban adja meg, amelyek az agrárgazdasági elemzésekkel foglalkozó intézmény (AKI Nonprofit Kft) illetve KSH adatbázisok alapján ellenőrzésre kerülnek.

A mezőgazdasági termelő **csatlakozási kérelmét** tárgyév **február 1-jétől február 28-áig** elektronikus úton nyújthatja be a Kincstárhoz az erre a célra rendszeresített űrlapkitöltő felületen keresztül. Termelő ekkor nyilatkozik az **x tárgyévet** megelőző évek (**x-2** ill. **x-3** év) megművelt **földterület** illetve **átlagos állatállomány** adatairól, továbbá **készletnyilvántartásáról** és **jövedelemadatairól** is.

**Május 2-ától május 31-éig** a termelőnek továbbá nyilatkoznia kell a tárgyévet megelőző évi (x-1 év) **átlagos állatállományáról** és **készletnyilvántartási-** valamint **jövedelemadatairól.** Az egységes kérelemben bejelentett tárgyévi **földterület adatokat** **július 1-jétől július 31-éig** kell bejelentenie a termelőnek. A krízisbiztosítási szerv tárgyév **szeptember 15-éig** határozatban értesíti a termelőt a tagsági jogviszony létrejöttéről, valamint a krízisbiztosítási hozzájárulás-fizetési kötelezettségének keletkezéséről és annak összegéről. Termelőnek tárgyév **október 15-**éig kell a krízisbiztosítási hozzájárulás összegét megfizetni. A tagsági jogviszonnyal rendelkező termelő a **krízisbiztosítási kompenzációs kérelmét** tárgyévet követő év **május 2. és 31.** között nyújthatja be elektronikus úton a krízisbiztosítási szerv (Kincstár) felé.

A krízisbiztosítási szerv (Kincstár) legkésőbb a tárgyévet követő év **október 31-éig** határozatban értesíti a termelőt a jóváhagyott kompenzáció összegéről és a forrás rendelkezésre állása esetén intézkedik annak kifizetéséről.

1. 1. egyéni adaton alapuló, 2. egyéni bevétel-költség, de készletértékkel korrigált adatok, 3. AKI által megállapított bevétel-költség adatok) [↑](#footnote-ref-1)